Bid Job Blackberry - PeoplePerHour
How it works Sign up Log in Bid Job Blackberry — AKADEMIE | schoonies
Die woord “ekspo” is afgelei van die woord “eksposisie”, wat die volgende beteken: Tentoonstelling of vertoning. Die woord kan ook verband hou met die woorde “eksploreer” en “eksplorasie”, wat beteken om iets te ondersoek, ŉ ontdekkingstog of om ŉ onbekende gebied te ondersoek.
Hier by Schoonies word leerlinge blootgestel aan die wetenskaplike ondersoekmetode deur aan die jaarlikse ESKOM Ekspo vir jong wetenskaplikes deel te neem. ŉ Belangrike aspek is dat die projek nie net uit ŉ model of eksperiment bestaan nie, maar ook ŉ geskrewe verslag insluit. Die projek moet die leerlinge se eie, unieke ondersoek wees.
Leerders wat aan die Eskom Ekspo deelneem, kan sodoende vir die area-, streek- en nasionale rondtes kwalifiseer. Leerlinge mag hulp ontvang, maar daar moet in die verslag erkenning gegee word daarvoor.
Verhoed dus asseblief dat ons “jong Einstein” verander in “Piet Plagiaat”.
Leerders kry dus die geleentheid om te “Hg” (“Hg” is die simbool vir Kwik, wat klink soos kook) hier by ons! Leerders word egter aangemoedig om tydens hul ondersoeke te hou by die woord eksploreer. Moet nie jou projek na ŉ “eksplosiewe eksplosie” verander nie!!
Bio-Science Wetenskap Olimpiade
“ŉ Olimpiade is ŉ tydperk van vier jaar by die ou Grieke tussen die viering van twee opeenvolgende Olimpiese Spele ter ere van Zeus…”
By Schoonies neem ons wetenskapleerders jaarliks deel aan die Bio-Science Olimpiade.
Die doel van hierdie Olimpiade is om leerders se belangstelling in die vak aan te moedig. Sertifikate word aan leerders met die volgende prestasies uitgereik:
• 80% − 100% = Goud
• 70% − 79% = Silwer
• 60% − 69% = Brons
Leerlinge wat nie bogenoemde persentasies behaal nie, ontvang egter ‘n deelnamesertifikaat.
Vir die afgelope twee jaar het twee van ons Schoonies die beste prestasies in die Matlosana-distrik behaal. Niel en Anél, ons is trots op julle! Die Graad 8- en Graad 9-Schoonies het hierdie jaar ook ŉ baie positiewe gees getoon met hul massadeelname van 159 leerders. Dit is mos die Schoonie-manier van doen!
Ons sien uit na volgende jaar se Bio-Science Olimpiade. Verbreed intussen jou wetenskaplike kennis deur meer ondersoekend te wees. Ontwikkel ŉ hongerte na kennis, want onthou, “kennis is mag”. Bly egter ‘n “mad scientist” en nie ‘n “bad scientist” nie!!
Gasvryheidstudies / Restaurantaande
Hoërskool Schoonspruit bied ook dié besondere beroepsgerigte vak aan. Die leerders is baie entoesiasties oor veral die praktiese aspekte daarvan. Dit word vanaf Graad 10 aangebied en verskaf aan leerders die geleentheid om uiting te gee aan hulle kreatiewe vermoëns. Dié spesifieke vak berei die leerders in verskeie aspekte van die gasvryheidsbedryf voor, naamlik voorkantoor en ontvangs, spyseniering asook die verskillende vlakke van die restaurantwese.
Ons skool beskik oor ŉ volledig toegeruste restaurant met die interessante naam “Le Bouquet Delicat” en u kan verseker wees dat dié restaurant beslis aangename geure optower! Tydens restaurantaande, waarvan gewoonlik so vier tot ses per kwartaal aangebied word, bedien die kelners die ongelooflikste disse aan die gaste, wat elke ete met groot afwagting ontvang en geniet! Al die geregte op die spyskaart word self deur die span kokke in die kombuis voorberei en niks word aangekoop nie.
Die vak word streng volgens die voorskrifte van die onderwysdepartement aangebied en die praktiese sowel as die teoretiese komponente word gereeld deur die betrokke vakadviseur gemonitor. Die restaurant word ook aangewend vir ander aktiwiteite, soos onder andere hoofdevergaderings, vakvergaderings, werkswinkels en opleidingsessies, waartydens die spyseniering deur die leerders en die twee bekwame onderwyseresse behartig word.
Ons is inderdaad bevoorreg om toegerus te wees met geskikte fasiliteite wat daartoe bydra dat leerders direk ná hulle skoolopleiding die gasvryheidsbedryf met selfvertroue kan binnegaan!